Benvolgudes/Benvolguts

Tot està a punt per començar la música,
tot està a punt per aportar bellesa al món.

Per fer sortir de les nostres entranyes
la veritat sobre aquest bonic món.
La veritat que no es pot dir amb paraules,
la més subtil, feta de sensacions.
La veritat que no es pot dir amb paraules,
la més subtil, feta de sensacions.

La cançó que acabem d’escoltar és una invitació. Porta per títol, “Aportar bellesa al món” i obre el nou disc que ha realitzat la cantant Anna Roig després d’un temps de silenci. Ester Prat i Marc Torres han interpretat una versió d’aquest tema que vol convidar-vos a gaudir de la música, a gaudir de la importància que la bellesa, en totes les seves múltiples manifestacions, té dins el món que vivim.

Si hem començat aquesta sessió amb un cant que és una invitació al gaudi és perquè el tema ens recorda la importància que té la música, l’art, la poesia o la literatura per configurar la nostra existència. Fa poc menys d’una setmana moria el professor italià Nuccio Ordine, autor d’un llibre que pot ser una bona guia per entendre que són les humanitats, titulat *La utilitat de l’inútil*. Entre les moltes reflexions del seu llibre n’hi ha una que m’agradaria recordar-vos: “En el món de l’utilitarisme, un martell val més que una simfonia, un ganivet més que una poesia, una clau anglesa més que un quadre. És molt més senzill fer-se càrrec de la eficàcia de qualsevol eina mentre que cada cop és més difícil entendre perquè poden servir la música, la literatura i l’art.

Després d’haver viscut al llarg de quatre anys l’experiència d’estudiar en una facultat de lletres on us han format en coneixements humanístics heu de tenir sempre molt clares dues coses. La primera és que el gust no és una cosa estable i inamovible sinó que s’educa i es forma a partir del coneixement. La segona que per conèixer cal tenir sobretot curiositat, si no sou persones encuriosides us costarà comprendre on som i d’on venim, us costarà trobar una guia per trobar la bellesa en el món i, de ben segur, també us costarà ser una mica més feliços.

L’any 1974, Ovidi Montllor publicava un dels seus millors discs titulat “A Alcoi”. En la cara B del disc hi havia una cançó que havia estrenat, juntament amb Toti Soler uns anys abans a l’Olímpia. El tema era un cant a la vida plena en un temps en que viure volia afrontar els paranys d’una dictadura que havia marca la llibertat. La cançó no va ser de les més populars de l’Ovidi, però ara s’ha convertit en un himne gràcies a la versió que Maria Arnal i Marcel Bagés ens han ofert. El tema l’hem inclòs en el repertori d’aquest acte i abans que l’escolteu voldria avançar-vos alguns versos:

Què passa ací on sóc,
Que tinc regust de res?
Vaig i anem passant,
Anem i vaig passant.
Vaig i anem compartint
Sense cap novetat,
Poc a poc els minuts.

Poc a poquet l'hivern.
Tots passant un camí
Havent-te'n tants i tants,
I tantes coses més
Que neixen cada instant.
Ah!, la vida...

La vida està formada d’etapes. Hi ha un seguit d’etapes que moltes vegades costa assumir i a vegades costa superar. Cada etapa és un pas que ens permet avançar, que ens ajuda a forjar un camí i ens obre noves portes. La majoria de vosaltres, ara fa quatre anys quan vàreu decidir arribar a la Universitat vàreu travessar una etapa. Vàreu acabar l’Institut, vàreu deixar enrere aquells adolescents que vàreu ser i se us va obrir la possibilitat de viure la Universitat per fer un grau d’algun dels set estudis d’Humanitats de la Facultat de Lletres. Les Humanitats us han donat eines per entendre millor quin és l’ofici de viure. Els vostres estudis us han ajudat a ser persones, a tenir un esperit crític i a saber utilitzar les eines que us permeten moure’s millor en la societat que us obre les portes. Al llarg d’aquests quatre anys, els professors que heu tingut us han ajudat amb les seves classes a poder entendre millor d’allà on venim tots plegats, on estem ara i cap on anem. És a dir, a entendre com el passat ens ajuda a comprendre on som, a saber com assimilar millor la complexitat del present i a establir certes perspectives que ens permetin definir algunes vies per afrontar millor el nostre futur.

L’arribada a la Universitat és l’inici d’una etapa de la que tothom guarda molt bons records, perquè estudiar no és només adquirir unes determinades competències, sinó també viure diverses experiències. Anar a la Universitat implica fer noves amistats, discutir o establir relacions en el campus, descobrir possibles amors, escoltar uns professors que han dedicat una part substancial de la seva vida a uns determinats coneixements, però també implica entendre que en aquest món costa molt saber trobar respostes, ja que aprendre no implica adquirir determinats dogmatismes, sinó tenir la capacitat per poder formular sempre noves preguntes. La Universitat no és un lloc on es transmeten certeses, sinó un espai on se us han donat eines per desenvolupar-vos en les vostres vides professionals, però també en la vostra vida social o afectiva.

El temps de la Universitat haurà estat el dels millors anys de la vostra vida perquè ha estat l’inici d’una etapa marcada pel descobriment, tal com deia el poeta, d’aquell “esclat que quan heu sigut joves us ha il·luminat”. Ara, un cop acabada l’experiència de quatre anys d’Universitat us hauran quedat molts pòsits, però també la certesa de que al tancar una etapa se n’obra una altra de nova en la qual moltes vegades sentireu la malenconia per aquell temps que heu deixat i que no tornarà. Altres vegades afrontareu el futur amb la força que us ha donat l’aprenentatge.

És per això que m’agradaria acabar també fent referència a la darrera de les tres cançons que escoltarem en aquest acte. Va ser escrita per Bob Dylan l’any 1974 i inclosa per primer cop en el disc “Planet Waves”. Dylan va pensar-la com un acte de benedicció, plena de referents bíblics, d’un pare cap el seu fill. Hi ha en els seus versos alguna cosa que commou perquè ens assenyala com afrontar la vida implica tenir consciència del pas del temps però al mateix temps evitar caure esgotat, ni sentir-se derrotat i envellit. Ser jove no és una qüestió biològica sinó una manera d’entendre la vida.

Que les mans mai no et tremolin
I els teus peus siguin lleugers
I que mentre els vents canvien
Tinguis ferms els fonaments

Guarda sempre el cor alegre
I cançons per fer content
Sigues jove per sempre més

Espero que a partir d’ara, siguin quins siguin els vostres camins, sapigueu ser sempre joves i mantenir l’esclat d’aquests temps viscuts. No deixeu mai de buscar la bellesa en el món que us toca viure.

Moltes gràcies

Àngel Quintana

Degà de la Facultat de Lletres